\*

**לסבא זצ"ל**

**קִנְיָנֶיךָ אֱסֺף**

**מֵעוֹלָמוֹת עֶלְיוֹנִים**

**אֶל בֵּין הַמְּצָרִים**

**יֵעָרְמוּ בִּצְרוֹר**

**עַל הַסַּף יֵאָמֵר:**

**"בְּמֶלַח פִּתּוֹ**

**וּמֵימָיו בִּמְשׁוּרָה**

**פְּתַח !**

**כִּי בֶּן-דָּוִד בָּא**

**לִלְחֺשׁ לַסׇּנֵיגוֹר".**

**מתוך "זכות השתיקה" (עקד, 2002)**

**הופיע גם בתוך "הולך תמים" (יד מהר"י, 2003)**

ירושה / אביבית לוי

יְרֻשָּׁה הָיְתָה לִי

מֻנַּחַת בְּקֶרֶן זָוִית

עֶרְכָּהּ לֹא נֶאֱמַד

לֹא שֹׁעַר, לֹא נִמְדַּד.

מְאֻבֶּקֶת נוֹתְרָה

מִכֹּבֶד מִשְׁקָל

מִמֵּילָא הַמַּסָּע

לֹא קַל

וְהַמַּשָּׂא …

מֵעֵינַי

מִלִּבִּי

מִצּוּרִי נִשְׁאֲבוּ כֹּחוֹת

וּמְלוֹא הַחָפְנַיִם

נָטַלְתִּי מִן הַהֶפְקֵר

דָּבָר קָטָן וְדָבָר גָּדוֹל

כָּל אֲשֶׁר יָכְלוּ

קִירוֹת הַגּוּף לְהָכִיל.

כָּל אוֹתָהּ הָעֵת

הָיְתָה יְרֻשָּׁתִי מְצַפָּה

עַד אִם אָצִיץ בָּהּ

בְּאֹרֶךְ רוּחַ

שֶׁל מַה שֶׁמֵּעַל לַזְּמַן.

לְבַסּוֹף הֵצַצְתִּי,

אֶתְמְהָהּ:

הֵן דָּבָר מִמֶּנִּי אֵינֶנּוּ חָסֵר

וַעֲדַיִן אֶפְשָׁר לְמַלֵּא

אִם יָנוּעוּ אַמּוֹת הַסִּפִּים

לְפַנּוֹת מָקוֹם.

מתוך "קולות מן התיבה" (עקד, 2007)

הופיע גם בחוברת תהודה מספר 24.

משנה ראשונה / אביבית לוי

**לסבתא ברכה קאפח**

**מִתְמַלֵּאת בִּרְכָתֵךְ**

**בּינָה-חָכְמָה-וְדַעַת**

**מוּל אוֹרוֹת הַשַּׁבָּת.**

**וְאַנְחָתֵךְ הַצּוֹרֶפֶת**

**לְלַחַשׁ עֲנִיִּים הַמְפַלֵּל**

**לִשְׁלוֹמֵךְ וְדוֹרֵשׁ: אַיֵּה?**

**וְעֵינֵךְ הַתְּמֵהָה:**

**שֵׁב וְאַל תַּעֲשֶׂה?**

**וּמִצְוַת אָבִיךְ הַשְׁגוּרָה:**

**אִם פָּנוּי זְמַנֵּךְ**

**שִׂמְלָתֵךְ פִּרְמִי**

**עַל-מְנָת לִתְפֺּר מֵחָדָשׁ.**

**וּמִשְׁנָתֵךְ בִּי**

**פּוֹעֶמֶת עוֹד**

**טֶרֶם יָדַעְתִּי צוּרָה.**

מתוך "זכות השתיקה" (עקד, 2002)

הופיע גם בתוך המקראה "שיח בין דורי" של משרד החינוך.

זיכרון לברכה / אביבית לוי

**לסבתא ז"ל**

**כְּשֶׁבִּרְכָתֵךְ מִסְתַּיֶּמֶת**

**מְהַבְהֵבוֹת בִּי עֵינַיִם שֶׁל שַׁבָּת**

**וְזִכְרוֹן הַמִּלִים:**

**"יִגְ'בֵּר גַלְבֵּק, יַא בִּנְתִי" (\*),**

**מַעֲלֶה לְחִישַׁת אָמֵן**

**יְתוֹמָה עַל שְׂפָתַי**

**הֵן לִבִּי כֺּהֵן עַל דוּכָנֵךְ**

**כָּאן בִּירוּשָׁלַיִם שֶׁל מַטָּה**

**לֺא יָעֵז לְהַפֵר מִצְוַתֵךְ,**

**יִתְגַּבֵּר וְיֵלֵךְ,**

**אִם כְּאָנוּס עַל-פִּי הַדִּבּוּר**

**אוֹ כְּהוֹלֵךְ שְׁבִי אַחֲרַיִךְ**

**כָּךְ אוֹ כָּךְ לֺא יַעֲשֶׂה**

**תְּפִלַּתֵךְ מְאֶמֶשׁ**

**בְּרָכָה לְבַטָּלָה.**

(\*) פירוש: "יחזק לבך, בתי"

מתוך "אבן שואבת לחסד", אביבית לוי,

מוסף שבת, מקור ראשון, י"ז טבת תשע"ד, 20 דצמבר, 2013

**מקורות**

אביבית לוי-קאפח. ( 2002). **זכות השתיקה**. ספר שירה, עקד, תל- אביב.

אביבית לוי-קאפח. (2006). **קולות מן התיבה**. ספר שירה, עקד, תל- אביב.

אביבית לוי-קאפח. רשימה אישית – ירושה לאומית. בתוך: **תהודה**, 24, תשס"ז, עמ' 100-103.

אביבית לוי. (2003). **הולך תמים** – מורשתו חייו ופועלו של הרב יוסף קאפח, יד מהר"י, ירושלים.

אביבית לוי. אבן שואבת לחסד. בתוך: מוסף שבת, **מקור ראשון**, י"ז בטבת תשע"ד, 20 בדצמבר 2013.

יצחקי, יצחק (עורך, 2007). **שיח בין דורי (מקראה/אנתולוגיה), הוצאת משרד החינוך והתרבות מינהל החינוך הדתי, ירושלים, התשס"ז.**